Broj: 711-I-2087-M-388/22-02-24

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo)u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), na zahtjev obveznika **Stipe Mamića, državnog tajnika u Ministarstvu znanosti i obrazovanja,** za davanjem mišljenja Povjerenstva,na 187. sjednici održanoj dana 23. rujna 2022.g. daje sljedeće

**MIŠLJENJE**

**Sukladno odredbi članka 22. stavak 2. obveznik Stipe Mamić ne može nakon prestanka obnašanja dužnosti državnog tajnika u Ministarstvu znanosti obrazovanja obnašati dužnost člana Uprave u Hrvatskoj banci za obnovu i razvitak za vrijeme trajanja prava na naknadu plaće nakon prestanka dužnosti.**

Obrazloženje

Zahtjev za mišljenjem podnio je obveznik Stipe Mamić, državni tajnik u Ministarstvu znanosti i obrazovanja. U Povjerenstvu zahtjev je zaprimljen 20. rujna 2022. pod poslovnim brojem 711-U-7880-M-388/22-01-1, povodom kojeg se vodi predmet broj M-388/22.

Člankom 3. stavkom 1. podstavkom 6. ZSSI-a propisano je da su državni tajnici obveznici ZSSI-a.

Uvidom u registar obveznika kojeg ustrojava i vodi Povjerenstvo, utvrđeno je da je Stipe Mamić državni tajnik u Ministarstvu znanosti i obrazovanja od 24. rujna 2020., slijedom čega je isti obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit postoji li potencijalni sukob interesa u slučaju da kada bi se prijavio na natječaj za člana Uprave Hrvatske banke za obnovu i razvitak. Zaključno u zahtjevu navodi da Hrvatska banka za obnovu i razvitak nije u poslovnom odnosu sa tijelom javne vlasti u kojem trenutno obnaša dužnost, niti da nad njom isto državno tijelo obavlja nadzorne funkcije.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, odnosno obavljati poslove upravljanja poslovnim subjektom, neovisno o tome radi li se o trgovačkom društvu u vlasništvu tijela javne vlasti ili privatne osobe.

Sukladno članku 22. stavku 2. ZSSI/21-a obveze iz članka 18. istog Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 15. Zakona o obvezama i pravima državnih dužnosnika („Narodne novine“ broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17 i 66/19) propisano je da dužnosnici koji su dužnost obavljali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja prava na mirovinu imaju pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Sukladno navedenim zakonskim odredbama, obvezniku Stipi Mamiću zabranjeno je nakon prestanka obnašanja dužnosti državnog tajnika u Ministarstvu znanosti obrazovanja, a sve dok ima pravo na naknadu plaće nakon prestanka obnašanja dužnosti, obnašati dužnost člana Uprave u Hrvatskoj banci za obnovu i razvitak.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Stipe Mamić, elektroničkom dostavom
2. Objava na internetskoj stranici Povjerenstva
3. Pismohrana